
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 septembrie 2014

	Nr.
	4c-7/339


R A P O R T

asupra proiectului de Lege pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 336/2014 din 23 iunie 2014, cu dezbaterea pe fond, în procedură obişnuită, a proiectului de Lege pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1426/12.12.2013)

· punctul de vedere, negativ, al Guvernului (nr.78/17.01.2014).

Proiectul de lege are ca obiect de reglementare completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, în sensul ca angajatorii care crează noi locuri de muncă în mediul rural, prin înfiinţarea sau dezvoltarea de întreprinderi mici şi mijlocii şi încadrează în muncă, pe perioadă nedeterminată, şomeri sau persoane aflate în căutarea unui loc de muncă cu domiciliul în mediul rural, cu obligaţia menţinerii acestora în activitate cel puţin 4 ani, să fie scutiţi, pe o perioadă de 24 de luni, de la plata contribuţiei la bugetul asigurărilor pentru şomaj aferentă persoanelor încadrate.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 2 septembrie 2014 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei, Protecţiei Sociale şi Persoanelor Vârstnice:

· d-na Rovana Plumb – Ministru
· d-na Simona Bordeianu – consilier.
La lucrările comisiei şi-au înregistrat prezenţa 23 deputaţi, din totalul de 23 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 18 iunie 2014, în condiţiile art.75 alin.(2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea proiectului de lege din următoarele considerente:

· măsurile propuse nu sunt în acord cu prevederile din Legea nr. 76/2002, cu modificările şi completările ulterioare, privind măsurile de stimulare acordate angajatorilor, care au la bază măsuri de subvenţionare a locurilor de muncă şi nu scutirile de contribuţii de asigurări sociale. În acest context, s-a subliniat faptul că subvenţiile directe sunt de preferat în detrimentul folosirii scutirilor fiscale, în interesul îmbunătăţirii colectării impozitelor, iar aplicarea scutirilor temporare de la plata contribuţiilor de asigurări sociale ar putea avea un impact nedorit asupra sustenabilităţii financiare a sistemului de securitate socială.
· totodată, s-a menţionat că pentru flexibilizarea modului de implementare a măsurilor de stimulare a ocupării, astfel încât acestea să devină mai atractive pentru cele două categorii de beneficiari - persoane aflate în căutarea unui loc de muncă şi angajatori, au fost reduse condiţionalităţile pentru firmele care angajează persoane în căutarea unui loc de muncă a obligaţiei de menţinere a raporturilor de muncă (18 luni), iar facilitatea fiscală prevăzută în iniţiativa legislativă priveşte scutirea acordată pentru o perioadă de 24 luni şi obligativitatea menţinerii raporturilor de muncă pentru o perioadă de 4 ani.
· aplicarea măsurilor propuse conduce la diminuarea veniturilor curente ale bugetului asigurărilor pentru şomaj şi, implicit, la majorarea subvenţiei acordate acestuia de la bugetul de stat şi este necesar să se respecte prevederile alin.(1) al art.15 din Legea nr.500/2002 privind finanţele publice, cu modificările şi completările ulterioare, conform cărora “în cazurile în care se fac propuneri de elaborare a unor proiecte de acte normative/măsuri/politici a căror aplicarea atrage micşorarea veniturilor sau majorarea cheltuielilor aprobate prin buget, se va întocmi o fişă financiară, care va respecta condiţiile prevăzute de Legea nr.69/2010 privind responsabilitatea fiscal-bugetară, cu modificările şi completările ulterioare.” Totodată, trebuie precizat că, în conformitate cu prevederile art. 138 alin.(5) din Constituţia României, republicată, "nici o cheltuială bugetară nu poate fi aprobată fără stabilirea sursei de finanţare.” De asemenea, s-a subliniat că, în condiţiile aranjamentului financiar de tip preventiv încheiat cu Uniunea Europeană şi Fondul Monetar Internaţional, România s-a angajat să respecte criteriul de performanţă privind încadrarea în deficitul bugetar.

PREŞEDINTE,



SECRETAR,

Florin Iordache



Mihăiţă Găină

Întocmit,

Consilier parlamentar Lidia Vlădescu

